
-PRIOPĆENJE ZA MEDIJE

Poreč, 21. srpnja 2025.

POREČKO LJETO: Ovoga tjedna ABBA tribute band, Mystic Forest, Jazz u lapidariju, Sunset Vibes, Sunset Cinema i Koncert u Eufrazijani

Poreč i ovoga tjedna, od 21. do 27. srpnja, nastavlja s raznolikim događanjima u sklopu programa "Porečko ljeto", koji već tradicionalno obogaćuje ljetne večeri kulturnim, glazbenim i zabavnim sadržajima na najljepšim gradskim lokacijama.

U ponedjeljak, 21. srpnja, od 9 do 20 sati na Trgu slobode održava se Smotra istarskih autohtonih proizvoda. Posjetitelji će imati priliku kušati i kupiti domaće proizvode lokalnih OPG-ova. 

Istoga dana u 21 sat, u parku Olge Ban, mali i veliki posjetitelji moći će uživati u Mystic Forest, audio-vizualnom programu koji pretvara park u čarobnu večernju oazu uz pažljivo odabranu glazbu i ambijentalnu scenografiju. 

Utorak, 22. srpnja na Trgu slobode rezerviran je za Music on Square, koji donosi večer žive glazbe u izvedbi lokalnih glazbenika. U ležernoj atmosferi glavnog gradskog trga, posjetitelji će moći uživati u ugodnim ljetnim ritmovima i glazbenoj kulisi idealnoj za večernju šetnju gradom ili druženje na terasama.

U srijedu, 23. srpnja u 21 sat, Lapidarij Zavičajnog muzeja Poreštine ugostit će Sandra Halužan kvartet, u sklopu 30. izdanja Jazza u lapidariju. Ulaz na koncert slobodan je povodom 30. obljetnice festivala.

Istoga dana u 21 sat, u Marini Poreč održava se novo izdanje programa Sunset Vibes Poreč. Ovoga petka za posebnu atmosferu pobrinut će se lokalni bend čiji će ritmovi upotpuniti autentičan i opušten ugođaj uz more.




U četvrtak, 24. srpnja, na Trg slobode na rasporedu je nastup grupe ABBA HIT Tribute Band, čija će izvedba bezvremenskih hitova legendarne švedske grupe zasigurno rasplesati publiku svih generacija.

U petak, 25. srpnja, s početkom u 21 sat, u šumici pokraj Suda održava se novo izdanje popularnog programa Poreč Sunset Cinema. Na rasporedu je biografski film „Robbie Williams: Better Man“, emotivna priča o usponima i padovima jedne od najpoznatijih britanskih pop zvijezda. Filmskoj večeri prethodi glazbeni DJ set, koji dodatno upotpunjuje mediteranski ambijent borove šumice uz more i pruža autentičan ljetni doživljaj na otvorenom.

Istoga dana, u 21 sat, u Eufrazijevoj bazilici, u sklopu ciklusa Koncerti u Eufrazijani, održat će se poseban koncert klasične glazbe u izvedbi vrhunskih glazbenika okupljenih u komorne sastave različitih formacija: Klavirski trio FACis, Gudački kvartet Open Strings i Istarski klavirski kvintet. Publiku očekuje večer profinjene glazbene interpretacije u jedinstvenom ambijentu sakralne baštine pod UNESCO zaštitom – spoj umjetnosti, povijesti i akustike koji ostavlja bez daha. Ulaznice su dostupne putem rezervacijskog sustava Pučkog otvorenog učilišta Poreč: rezervacije-poup.hr, ili na dan koncerta od 20 sati na ulazu u Eufrazijevu baziliku.

U subotu, 26. srpnja, u Červaru održava se tradicionalna pučka fešta sv. Ane, zaštitnice mjesta. Program započinje svečanom misom u crkvi sv. Ane u 18 sati, a zabavni dio nastavlja se na Pučkom trgu u Červar Portu od 20 sati. Posjetitelje očekuje bogata gastro ponuda, a za dobru atmosferu pobrinut će se Tu i tamo bend.

Više informacija o programima Porečkog ljeta, kao i ostalim događanjima tijekom srpnja i kolovoza, dostupno je na službenoj stranici Turističke zajednice Grada Poreča:
www.myporec.com


TURISTIČKA ZAJEDNICA GRADA POREČA

